Iedel.exe's revisionshistorie

Version 1.0 af Iedel.exe vedrører kun førsteudgaven af Windows 98 [4.10.1998]. Programmet består af en e-book (HTML-kompilering), der alene optager ca. 400 KB af programmets samlede størrelse på 1,38 MB. Det er således e-book'en samt de tilhørende html-filer og gif-billeder, der fylder godt op, mens kernen i Iedel.exe - batchfilerne - stort set intet fylder. Den resterende del af programmets størrelse skyldes de to dll-filer Comctl.dll og Oleaut.dll, som skal opdateres for at få Windows 98 uden Internet Explorer til at fungere ordentligt. 

Version 1.0 af Iedel.exe distribueres ikke længere fra dette websted. 
Version 2.0 af Iedel.exe er i sin kerne ikke så forskellig fra version 1.0. Metoden til at fjerne Internet Explorer fra Windows 98 er stort set den samme, men nu vedrører programmet både førsteudgaven [4.10.1998] og andenudgaven [4.10.2222] af Windows 98. Hertil kommer, at brugergrænsefladen er gjort enklere. Den omfangsrige e-book er skrottet til fordel for en selvudpakkende zipfil, således at Iedel.exe nu kun fylder 850 KB. Den selvudpakkende zipfil igangsætter en batchfil fra Windows 98, der øjeblikkeligt slår over i "MS-DOS-tilstand". Herfra udføres kommandoerne automatisk, og brugeren skal ikke foretrage sig ret meget andet end at vælge "Tryk på en vilkårlig tast for at fortsætte..." et par gange i processen. Bemærk, at opdateringen af Comctl.dll og Oleaut.dll kun vedrører førsteudgaven af Windows 98. Andenudgaven har ikke brug for denne opdatering.